b'\n_START_ARTICLE_\nAmerican Dad!\n_START_SECTION_\nSkaberne\n_START_PARAGRAPH_\nDe tre skabere Seth MacFarlane, Mike Barker og Matt Weitzman fungerer samtidig som executive producere og har bidraget som forfattere til st\xc3\xb8rstedelen af seriens afsnit. Desuden har de alle tre ogs\xc3\xa5 roller i selve serien, dog er Seth MacFarlane den mest dominerende, da han l\xc3\xa6gger stemme til vigtige hovedfigurer som Stan Smith og Roger the Alien.\n_START_SECTION_\nForfattere\n_START_PARAGRAPH_\nAmerican Dad!\'s hold af forfattere n\xc3\xa5r op p\xc3\xa5 n\xc3\xa6sten tredive forskellige personer, hvoraf flere ogs\xc3\xa5 fungerer som producere og tegnefilmsdubbere. Seth MacFarlane (writing credit p\xc3\xa5 139 episoder), Mike Barker (writing credit p\xc3\xa5 49 episoder) og Matt Weitzman (writing credit p\xc3\xa5 43 episoder) er hovedbidragsyderne, men ogs\xc3\xa5 Brian Boyle, David Zuckerman og Steve Hely har hver is\xc3\xa6r skrevet flere vigtige episoder.\n_START_SECTION_\nPlot\n_START_PARAGRAPH_\nSeriens omdrejningspunkt er familien Smith, med faren Stan Smith gift med Francine, med hvem han har datteren Hayley og s\xc3\xb8nnen Steve. I familien Smiths hus bor ogs\xc3\xa5 rumv\xc3\xa6senet Roger og fisken Klaus. Stan Smith er seriens titelfigur, den amerikanske far og med sin \xc3\xa6rkekonservative republikanske holdninger og i sin egenskab af CIA-agent, forsvarer han USA og sin familie mod terrorister, homoseksuelle og venstreorienterede. St\xc3\xb8rstedelen af afsnittene foreg\xc3\xa5r i Langley Falls, Virginia.\n_START_SECTION_\nMilj\xc3\xb8\n_START_PARAGRAPH_\nAmerican Dad! finder sted i den amerikanske by Langley Falls, en fiktiv version af Langley, Virginia i USA. Byen er hjemsted for efterretningstjenesten CIA\'s hovedkvarter, hvor Stan Smith arbejder, og hvor familien Smith bor i et typisk forstadskvarter.\n_START_SECTION_\n\xc3\x85bningssekvens\n_START_PARAGRAPH_\nFrem til s\xc3\xa6son fire var \xc3\xa5bningssekvensen i American Dad! bygget op p\xc3\xa5 denne m\xc3\xa5de; Stan Smith v\xc3\xa5gner op og synger seriens temasang. Derefter spiser han morgenmad med familien og stormer ud til hovedd\xc3\xb8ren for at l\xc3\xa6se avisens jokeoverskrift, der for hver episode skifter. Han k\xc3\xb8rer derefter hen til sit arbejde p\xc3\xa5 CIA\'s hovedkvarter og \xc3\xa5bningssekvensen slutter._NEWLINE_Fra s\xc3\xa6son fire blev den oprindelige \xc3\xa5bningssekvens skiftet ud med en anderledes sekvens, der dog stadig indeholder mange af de samme episoder som den gamle. I stedet for at l\xc3\xa6se en jokeavisoverskrift, springer Roger the Alien op fra et bagagerum i et nyt kostume hver gang.\n_START_SECTION_\nG\xc3\xa6stestjerner\n_START_PARAGRAPH_\nI tr\xc3\xa5d med andre animerede komedieserier som The Simpsons og Family Guy, har American Dad! haft flere ber\xc3\xb8mte g\xc3\xa6stestjerne, som enten har portr\xc3\xa6tteret dem selv eller fiktive figurer, bl.a. Lisa Kudrow, Jon Stewart, Forest Whitaker, Ed Helms, John Krasinski, Patton Oswalt, Elijah Wood, Patrick Stewart, Beau Bridges og Carmen Electra.\n_START_SECTION_\nCrossovers med Family Guy\n_START_PARAGRAPH_\nUdover at holdet bag American Dad! indeholder flere medlemmer fra holdet bag Family Guy, har tre figurer fra serien haft "g\xc3\xa6steoptr\xc3\xa6dener" i Family Guy. I afsnittet Meet the Quagmires optr\xc3\xa6der Roger til sidst, og i Lois Kills Stewie optr\xc3\xa6der Stan og hans chef Bullock. Dette indikerer at de to serier foreg\xc3\xa5r i det samme "univers". I specialafsnittet Blue Harvest hvor Star Wars Episode IV: Et nyt h\xc3\xa5b parodieres, optr\xc3\xa6der Roger igen, denne gang som g\xc3\xa6st p\xc3\xa5 cantinaen hvor Luke Skywalker og Obi-Wan Kenobi m\xc3\xb8der Han Solo og Chewbacca.\n_START_SECTION_\nDVD\'er\n_START_PARAGRAPH_\nDe syv f\xc3\xb8rste s\xc3\xa6soner af American Dad! er udgivet p\xc3\xa5 dvd i Nordamerika (dvd-region 1), Europa (region 2) og Australien/New Zealand/Latinamerika (region 4). Region 2 udgaven f\xc3\xa5s med danske undertekster, og ofte er der "extended" og "uncensored" udgaver at finde p\xc3\xa5 dvd ift. de p\xc3\xa5 FOX sendte afsnit.'